मेरी समझै बिच ‘अउं’ संस्कृत दे तत्सम (अहं) दे कोल ऐ। ‘औं’ जोड़वां स्वर ऐ ते उच्चारण बिच भेद करदा ऐ। ‘में’ रूप बी मनजूर ऐ। ‘मैं’ बड़ा गै घट बरतोन्दा ऐ। पंजाबी बिच ‘मैं’ दी प्रधानता ऐ। ‘मिगी’ ‘मिकी’ ते ‘मी’ ए तरैवैं रूप चलदे न। मेरे बचारै च प्रधानता ‘मिकी’ गी मिलनी चाइदी ऐ। ‘मिगी’ ‘मिकी’ दा गै ‘सघोष’ रूप ऐ, इस करी साहित्यक रूप ‘मिकी’ ठीक रौह्‌ग। ‘मेरे कशा’ ‘म्हाड़े कशा’ ते ‘मेरे शा’ तरवै रूप मिलदे न। इक बचन ‘म्हाड़े शा’ ते बहुबचन ‘स्हाड़े शा’ ठीक लगदे न। ‘मेरे कशा’ गी बी मन्नी लैना चाइदा।